Document ID: 32002D0529

Απόφαση της Επιτροπής
της 27ης Ιουνίου 2002
περί ερωτηματολογίου σχετικά με τις εκθέσεις των κρατών μελών που αφορούν την εφαρμογή της οδηγίας 1999/13/EΚ για τον περιορισμό των εκπομπών πτητικών οργανικών ενώσεων που οφείλονται στη χρήση οργανικών διαλυτών σε ορισμένες δραστηριότητες και εγκαταστάσεις
[κοινοποιηθείσα υπό τον αριθμό Ε(2002) 2234]
(2002/529/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 1999/13/EΚ του Συμβουλίου, της 11ης Μαρτίου 1999, για τον περιορισμό των εκπομπών πτητικών οργανικών ενώσεων που οφείλονται στη χρήση οργανικών διαλυτών σε ορισμένες δραστηριότητες και εγκαταστάσεις(1), και ιδίως το άρθρο 11 παράγραφος 1,
Εκτιμώντας τα ακόλουθα:
(1) Το άρθρο 11 παράγραφος 1 της οδηγίας 1999/13/EΚ ορίζει ότι οι εκθέσεις σχετικά με την εφαρμογή της οδηγίας πρέπει να εκπονούνται βάσει ερωτηματολογίου ή σχεδιαγράμματος το οποίο καταρτίζει η Επιτροπή σύμφωνα με τη διαδικασία του άρθρου 6 της οδηγίας 91/692/EΟΚ του Συμβουλίου(2).
(2) Απαιτείται ήδη από τα κράτη μέλη που εφαρμόζουν εθνικά σχέδια σύμφωνα με το άρθρο 6 της οδηγίας 1999/13/ΕΚ να υποβάλλουν τα εν λόγω σχέδια στην Επιτροπή.
(3) Το ερωτηματολόγιο ή το σχεδιάγραμμα αποστέλλεται στα κράτη μέλη έξι μήνες πριν από την έναρξη της περιόδου που καλύπτει η έκθεση.
(4) Η πρώτη έκθεση θα καλύψει τη χρονική περίοδο από την 1η Ιανουαρίου 2003 έως και τις 31 Δεκεμβρίου 2004.
(5) Η Επιτροπή η οποία συστάθηκε σύμφωνα με το άρθρο 6 της οδηγίας 91/692/ΕΟΚ δεν κατέληξε σε απόφαση πάνω σε αυτά τα μέτρα πριν τη λήξη της προθεσμίας η οποία ορίστηκε από τον προεδρεύοντα,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Εγκρίνεται το ερωτηματολόγιο που επισυνάπτεται ως παράρτημα.
Άρθρο 2
Η παρούσα απόφαση απευθύνεται στα κράτη μέλη.
Βρυξέλλες, 27 Ιουνίου 2002.

Labels: 12
1
20